AB se vyftigtal tevergeefs, Kohli kwáádAB de Villiers laat waai met nog n ses. Foto: Cricinfo. Indië en die Royal Challengers Bangalore se kaptein, Virat Kohli, is op die beste van tye ’n passievolle krieketspeler wat nie van sy hart ’n moordkuil maak nie. Maar as die skeidsregters droogmaak, dan word Kohli kwáád. Met sy span wat Donderdag ses lopies van die laaste boulbeurt benodig het om ’n super boulbeurt teen die Mumbai Indians af te dwing, het die skeidsregter ’n duidelike foutbal vir Mumbai se Lasith Malinga misgekyk. Kohli het S Ravi se fout op die grootskerm gesien en vies in die skeidsregter se rigting beduie. Indien Ravi die foutbal raakgesien het en RCB ’n enkellopie van dié aflewering gekry het, sou AB de Villiers (wat reeds tien grenshoue in sy beurt geslaan het) vyf lopies van die daaropvolgende aflewering moes slaan vir die super boulbeurt. Of ses lopies om die kragmeting vir RCB te beklink. In mik-en-moker-krieket kan ’n kolwer nie op die aflewering ná ’n foutbal uitgegee word nie. Maar helaas was dit nie die geval nie. Virat Kohli was duidelik ongelukkig met die stand van sake. Foto: Cricinfo. “Ons speel IPL-krieket en definitief nie klubkrieket nie,” het ’n ontstoke Kohli ná die tyd vir Ian Bishop oor dié blaps gesê. “Dit is net ’n belaglike fout en dít boonop op die laaste bal van die wedstryd. Die skeidsregters moet hulle oë oophou – dit was ’n reusefoutbal. Hulle moet skerper en meer gefokus op die veld wees.” Voor dié drama het Suid-Afrika se De Villiers vlamgevat met ’n goeie beurt van 70* van 41 aflewerings. Hy het gesorg dat RCB se vuur bly brand en het ses sesse in sy warrelwindbeurt geslaan. RCB moes 17 lopies van die laaste boulbeurt kry om te wen, maar Malinga (en die skeidsregter) het ’n stokkie hiervoor gesteek.